ინფორმაცია

ახალი კორონავირუსის პრევენციის, გავრცელების აღკვეთისა და თავდაცვის სამინისტროს მოსამსახურეების დაცვის მიზნით, სამინისტროს მიერ განხორციელებული და მიმდინარე ღონისძიებების შესახებ

მიმდინარე წლის 6 თებერვალს, ახალ კორონავირუსთან დაკავშირებით, თავდაცვის ძალების სამედიცინო პერსონალისა და სამინისტროს სხვა წარმომადგენლებისათვის, თავდაცვის სამინისტროში საინფორმაციო ხასიათის ლექცია გამართა დაავადებათა კონტროლის და საზოგადოებრივი ჯანმრთელობის ეროვნული ცენტრის დირექტორის მოადგილემ - პაატა იმნაძემ.

სამინისტროში ახალი კორონავირუსის პრევენციისა და გავრცელების თავიდან არიდების მიზნით, მსოფლიო ჯანდაცვის ორგანიზაციის რეკომენდაციების საფუძველზე, თავდაცვის სამინისტრომ შეიმუშავა შესაბამისი ინსტრუქცია. ინსტრუქცია, 2020 წლის 26 თებერვალს, დირექტიული წერილების სახით, დაეგზავნა თავდაცვის სამინისტროს სისტემის ყველა მოსამსახურეს, ასევე განთავსდა სამინისტროს სტრუქტურული ერთეულების შენობებში, თვალსაჩინო ადგილას.

თავდაცვის სამინისტროს სამედიცინო დეპარტამენტის კოორდინაციით, უწყვეტად ხორციელდება ეპიდსაწინააღმდეგო, სადეზინფექციო, სადეზინსექციო და სადერატიზაციო ღონისძიებები, რაც მნიშვნელოვან როლს თამაშობს ინფექციურ დაავადებათა გავრცელების პროფილაქტიკაში. გაძლიერებულია თითოეული დანაყოფის სანიტარულ-ეპიდემიოლოგიური მდგომარეობის მონიტორინგი, ყოველდღიურად ხორციელდება თანამშრომელთა და შენობებში შემსვლელთა თერმოკონტროლიც.

სსიპ - გიორგი აბრამიშვილის სახელობის საქართველოს თავდაცვის სამინისტროს სამხედრო ჰოსპიტლის საკარანტინო ზონად გამოცხადების პარალელურად, თავდაცვის სამინისტროს ქვედანაყოფებში შეიქმნა დამატებითი სამედიცინო სივრცეებიც. მუდმივად ხორციელდება კოორდინაცია შესაბამის უწყებებთან კორონავირუსული ინფექციის მკურნალობისა და პრევენციული მეთოდების სიახლეებთან დაკავშირებით.

2020 წლის 4 მარტს, გამოიცა "საქართველოში ახალი კორონავირუსის შესაძლო გავრცელების აღკვეთის ღონისძიებების განსაზღვრის შესახებ" თავდაცვის მინისტრის №210 ბრძანება (ბრძანებას წარმოგიდგენთ დანართის სახით). ბრძანებით, საქართველოში ახალი კორონავირუსის შესაძლო გავრცელების აღკვეთის მიზნით, საქართველოს თავდაცვის სამინისტროს იმ მოსამსახურეს, რომელიც ამ ბრძანების გამოცემამდე, ბოლო ორი კვირის მანძილზე, იმყოფებოდა (ან გეგმავდა ვიზიტს) იმ დროისათვის მაღალი რისკის შემცველ ქვეყნებში, ასევე, ან მას ან მისი ოჯახის წევრს კონტაქტი ჰქონდა ამავე ქვეყნებიდან ჩამოსულ პირთან - აეკრძალა სამსახურში გამოცხადება საქართველოში დაბრუნებიდან ორი კვირის განმავლობაში. საქართველოს თავდაცვის სამინისტროს ადამიანური რესურსების დეპარტამენტსა და საქართველოს თავდაცვის ძალების გენერალური შტაბის სამხედრო პერსონალის მართვის ცენტრს კი, დაევალა ბრძანებით მითითებულ ქვეყნებში სამსახურებრივი მივლინებების გაუქმებისთვის/გადადებისთვის სათანადო ღონისძიებების განხორციელება შემდგომ განკარგულებამდე.

2020 წლის 12 მარტს, გამოიცა „საქართველოში ახალი კორონავირუსის შესაძლო გავრცელების აღკვეთის ღონისძიებების განსაზღვრის შესახებ“ თავდაცვის მინისტრის №231 ბრძანება (ბრძანებას წარმოგიდგენთ დანართის სახით). ბრძანებით, დადგინდა რომ, საქართველოში ახალი კორონავირუსის შესაძლო გავრცელების აღკვეთის მიზნით, მოსამსახურეთა გარკვეული კატეგორია, შემდგომ განკარგულებამდე, არ უნდა გამოცხადდეს სამსახურში. ბრძანების საფუძველზე, სამინისტროს მოსამსახურეთა დიდი ნაწილი დისტანციურ სამუშაო რეჟიმზე გადავიდა.

პარალელურად, სამინისტროს სსიპ - კიბერუსაფრთხოების ბიუროს მიერ, უსაფრთხო დისტანციური მუშაობის მიზნით, შემუშავდა რეკომენდაციები დისტანციურად მომუშავე თანამშრომლებისათვის. დისტანციური მუშაობის ორგანიზების მიზნით, გამოიცა „საქართველოში ახალი კორონავირუსის გავრცელების პრევენციის მიზნით ღონისძიებების გატარების თაობაზე“ საქართველოს თავდაცვის მინისტრის 2020 წლის 27 მარტის №271 ბრძანება (ბრძანებას წარმოგიდგენთ დანართის სახით).

2020 წლის 16 მარტიდან, კორონავირუსის შესაძლო გავრცელების აღკვეთის მიზნით, თავდაცვის სამინისტროს სამხედრო საგანმანათლებლო დაწესებულებები გადავიდნენ დისტანციურ სწავლებაზე.

2020 წლის 20 მარტს, გამოიცა „საქართველოში ახალი კორონავირუსის (COVID 19) გავრცელებასთან დაკავშირებული რისკების შეფასების მიზნით გასატარებელი ღონისძიებების შესახებ“ თავდაცვის მინისტრის №263 ბრძანება (ბრძანებას წარმოგიდგენთ დანართის სახით), რომლითაც კორონავირუსის გავრცელებასთან დაკავშირებული რისკების შეფასების მიზნით, საქართველოს თავდაცვის სამინისტროს მოსამსახურეებს დაევალათ სამინისტროს პორტალზე განთავსებული ელექტრონული კითხვარის დაუყოვნებლივ, ასევე ცვლილებების შემთხვევაში, შევსება. ამ მიზნით, თავდაცვის სისტემის ყველა მოსამსახურისათვის, შეიქმნა შიდაუწყებრივი პლატფორმა პლატფორმაზე განთავსებულია როგორც რეკომენდაციები, ისე - კითხვარი. კითხვარი მიზნად ისახავს, შესაბამისი სპეციალისტების მიერ ვირუსით დაინფიცირების რისკების ადრეულ ეტაპზე გამოვლენასა და აღმოფხვრას.

2020 წლის 21 მარტიდან, კორონავირუსის შესაძლო გავრცელების მაქსიმალურად აღკვეთის, სამხედრო მოსამსახურეთა და მათი ოჯახის წევრების დაცვის მიზნით, საქართველოს თავდაცვის ძალები გადავიდა ყაზარმულ (შეიზღუდა ჯარისკაცების მიერ სამხედრო ბაზის ტერიტორიის დატოვება) მდგომარეობაზე.

ადგილზე არსებული მდგომარეობის შესახებ დეტალური ინფორმაციის მიღებისა და ვირუსის პრევენციისათვის საჭირო ინფორმაციის მიწოდების მიზნით, სამინისტროს სამხედრო მართვის ცენტრიდან ხორციელდება ვიდეოკონფერენციები ავღანეთსა და ცენტრალური აფრიკის რესპუბლიკაში სამშვიდობო მისიაში მყოფ ქართველ სამხედრო მოსამსახურეებთან. სასწავლებლად წარგზავნილი სამხედრო მოსამსახურეების საქართველოში დაბრუნების საკითხი კი, საჭიროების შემთხვევაში, განიხილება ინდივიდუალურად,  ვითარებიდან გამომდინარე.

მინისტრის შესაბამისი ბრძანებით, გამკაცრდა საქართველოს თავდაცვის სამინისტროს იურიდიულ მისამართზე მდებარე შენობებში და ამავე ტერიტორიის შიდა პერიმეტრზე ვიზიტორების დაშვების წესი. შეიზღუდა საშვის გამცემ პირთა წრე და დადგინდა, რომ ახალი კორონავირუსის (COVID-19) გავრცელებასთან დაკავშირებით გამოცხადებული საგანგებო მდგომარეობის დროს, სამინისტროს კონტროლირებად ტერიტორიაზე შესვლისა და გადაადგილების დროს, ვიზიტორს აუცილებლად უნდა ეკეთოს პირბადე და რეზინის ხელთათმანი.

ინფორმაციის მიღება სამინისტროში მიმდინარე ღონისძიებებისა და სიახლეების შესახებ ასევე შესაძლებელია სამინისტროს „Facebook“-ის ოფიციალური გვერდისა და საიტის - mod.gov.ge მეშვეობით.